Eveline Hasler

Il rimnader da rusnas

In um è zappitschà en in negozi da victualias ed ha ditg: «Jau less in chaschiel cun uschè bleras rusnas sco pussaivel.»

«Vus manegiais damai chaschiel d’Emmental», ha il vendider ditg ed ì per chaschiel d’Emmental. «Nus avain duas sorts. In miaivel ed in ferm.»

«Tuttina tgenin», ha l’um ditg. «Mai interesseschan las rusnas. L’auter è chaschiel.» El ha laschà tagliar giu ina gronda talgia, 24 rusnas eran lien.

A chasa ha l’um mangià davent premurus il chaschiel enturn las rusnas. Lura ha el mess las grondas rusnas en ina stgatla brina, las pitschnas en ina blaua.

L’auter di è el puspè ì en il negozi da victualias per ina talgia, ed il proxim di puspè. Mintga giada ha el mess las rusnas en novas stgatlas. Suenter intginas emnas n’avevi strusch pli spazi en si’abitaziun, dapertut eran stgatlas.

Ina giada ha l’um survegnì visitas; igl era in enconuschent ch’aveva vis bler en sia vita.

«Tge tegnas ti pomai en salv en quellas stgatlas?», ha il visitader dumandà.

«Rusnas», ha il rimnader da rusnas respundì.

Il visitader ha scurlattà condemnond il chau. «Rusnas na dastg’ins betg serrar en, quellas han gugent la libertad sco buccarias. Ti duais ir ordadora e laschar liber ellas.»

Il rimnader da rusnas ha suandà quest cussegl.

El è ì ora sin la gronda plazza amez la citad. En il charrin ch’el aveva cun el sa plunavan stgatlas.

La glieud steva airi e guardava cun bucca averta.

«Tge has ti en las stgatlas?», ha in dumandà.

«Rusnas», ha l’um ditg.

«Rusnas?» La glieud guardava in l’auter, in è sa tutgà dascus il frunt.

«Ina rusna n’è nagut», ha ina dunna constatà. «Quel ha damai spir nagut en quellas massa stgatlas!»

La glieud rieva, chaminava vinavant.

Els na sa tegnevan betg si pervi da chaussas nunvalaivlas.

Qua era en la vischinanza finida la scola.

Uffants vegnivan a riend sur il plaz vi.

«Ho, quellas bleras stgatlas!», ha in mat cun chavels cotschens e lentinas clamà.

Ils uffants circumdavan il charrin.

«Tge è en quellas stgatlas?», han els vulì savair.

«Rusnas! Spir nagut!», ha l’um ditg. Sia vusch tunava uss stancla, ins s’accurscheva la dischillusiun vi dad el.

«Mussa!», ha il mat dals chavels cotschens ditg.

Il rimnader da rusnas ha avert insaquants viertgels per far in plaschair ad el.

«Ohhh», faschevan ils uffants.

Quellas rusnas, nagut auter ch’aria, ascendevan en l’aria; tranter l’aria da las rusnas e l’aria normala dentant sa stendeva ina fina pel che traglischava en la colur da l’artg s. Martin. Ils uffants las pigliavan cun bratscha stendida ora, schonglavan cun ellas, laschavan ascender ellas sco vaschias da savun.

Las rusnas ascendevan tar ils mirs, penetravan – damai ch’ellas eran oramai spir nagut – senza fadia tras betun e crap. Dapertut nua ch’ellas eran penetradas vesev’ins uss ina rusna: en la chasa da scola, en il bajetg da l’administraziun municipala, en la retscha da chasas grischas. Er la baselgia aveva survegnì davant ina cuchera. Tras tut las rusnas pudev’ins vesair il guaud e las collinas ed il blau dal tschiel. In vent frestg buffava uss tras las novas foras. Aria e glisch emplenivan uss la citad.

La glieud era surpraisa. Ella splatschava e clamava: «Uss guarda nossa citad ora bler pli bel! Exact quai ha mancà a nossa citad: rusnas! Il rimnader da rusnas duai daventar maister constructur da la citad!»

Els han elegì el sco maister constructur da la citad ed han erigì suenter sia mort in monument. Il monument era in piedestal da crap, sin quest piedestal na steva nagut. Tuttina guardava blera glieud vi, cura ch’ella gieva sur il plaz, e deva lev dal chau.

«Tge salida la glieud?», ha in ester dumandà. «Sin il piedestal na stat gea nagut.»

Lura surrieva ella e scheva: «Sin il piedestal sa chatta ina rusna, ina rusna per memoria dal rimnader da rusnas.»

Georg Bydlinski

Tge che las chaussas faschessan gugent

La balla-pe zappitschass gugent

ina giada il giugader.

La pasta da paun empastass gugent

ina giada il maister pasterner.

L’auto sa fultschass gugent

ina giada en in pèr chalzers.

Il tren rapid sigliss gugent

ina giada giu dals binaris.

Ti na crais betg tut quai?

Lura fa in’atgna poesia!

Natalie Oettli (tenor in raquint da la veglia Russia)

Qua hai jau il lader

In pur ritg aveva in uschè grond possess ch’el ha stuì bajegiar ina chaminada sper chasa. Durmir ruassaivel na pudeva el betg pli dapi lura. Savens vegniva el or da letg la notg per guardar, schebain nagin giaja vi da sias provisiuns.

Ina giada ha el propi udì ch’insatgi è s’avischinà a la chaminada. Il pur ha tegnì il flad, è sa schluità tar la chaminada ed ha guardà precautamain enturn la chantunada. Qua ha el remartgà ch’insatgi cuchegiava era enturn l’auter chantun. Il pur è sa zuppà, l’auter era; lura han omadus puspè guardà ora. Il lader è daventà in pau pli curaschus, ha bandunà ses zup, il pur ha fatg il medem. Omadus guardavan uss in a l’auter en ils egls.

«Es ti er partì per far butin?», ha il lader scutinà.

«Sco che ti pos vesair», ha il pur respundì da bass.

«Lura giain nus ensemen. La preda vulain nus parter undraivlamain.»

«Bun, d’accord. Ma co lain proceder?»

«Quai na sai jau betg, jau n’hai anc nagina experientscha. Per dir la vardad è quai l’emprima giada. Jau hai gronda tema, dentant tge duai ins far? Vulain nus pitgar ina rusna en la stanza? Il pur duai esser ritg, insatge vegnin nus bain a chattar lien.»

«Ma bain, ti es noviz», ha il pur pensà. «Alura vegn jau schon a far vegnir liber tai da quest’activitad!» – «Bun pia», ha el ditg al lader, «però cun tge vulain nus far la rusna? Has ti in utensil?»

«Na, mes frar, nagut. Forsa pudessan nus smatgar en l’isch?»

«Spetga be», ha il pur ditg, «qua hai jau ina clav faussa, forsa è quella adattada.» El ha prendì la clav or dal satg da las chautschas ed ha avert l’isch. Els èn entrads.

«Guarda», ha il pur ditg, «là è ina trucca, avra quella!»

El sez è ì enturn a la tschertga d’ina manera ubain d’in bastun da fier per dar ina frida al lader.

«Cun la trucca na vi jau betg avair da far insatge. Sche jau pudess be chattar in zichel paun! I savura qua da paun frestg.»

«Qua hai jau gist chattà paun», ha il pur ditg ed ha tanschì ad el in paun giu da la curuna.

Il lader ha tschiffà il paun cun omadus mauns ed ha cumenzà engurd a stgarpar davent tocca da quel.

«N’has ti pia mangià nagut questa saira?», ha il pur dumandà, il qual aveva gia in bastun da fier enta maun.

«Questa saira! Gia dus dis n’hai jau gì nagut en bucca auter che aua, jau hai fomaz.»

Il pur ha laschà sbassar il bratsch cun il bastun ed ha taschì. Il lader ha anc prendì in paun giu da la curuna ed ha ditg: «Bun, mes frar, grazia fitg, Dieu vegn a perdunar a nus. Stà bain!»

El chamina vers la porta.

«Vas ti gia?», ha il pur dumandà. «Qua datti, sco ch’i para, grondas reservas. Na vulain nus betg anc prender dapli?»

El chamina vers la porta.

«Pertge pomai? Jau na vi nagut pli. Dieu saja ludà che jau hai chattà paun. Quai tanscha a mai per insaquants dis. La dunna malsauna ed ils uffants vegnan saziads e dapli na basegn jau gea betg.»

«Qua, ve nà e prenda quest satg da farina e porta a chasa quel. N’hajas nagina tema, va be dretg sin la via. Duess insatgi dumandar danunder che ti has il satg, lura di simplamain ch’il pur sez haja da quel a tai.»

«Co pomai? Tge pur?» Il lader è sa spaventà terriblamain.

«Gea, frar, il pur che stat davant tai e ch’aveva gia in bastun da fier per tai enta maun.»

Il lader è sa bittà en schanuglias davant el. «Signur, hajas cumpassiun cun mai! Dus dis hai jau patì fom ed hai ina dunna malsauna ed uffants!»

«T’auza!», ha il pur ditg, «prenda ils pauns e la farina e va a chasa! Duessas ti puspè ina giada patir fom, lura na va mai pli en chaminadas estras! Ve lura pli gugent gist tar mai!»

Gianni Rodari

L’istorgia dal giuven giomber

In giuven giomber pensava: «Pertge van tut ils giombers da mia famiglia adina enavos? Jau vi emprender dad ir enavant, uschia sco las raunas, e mia cua duai dar giu sche quai na reussescha betg a mai.»

Dascus ha el cumenzà ad exercitar tranter la gronda crappa da ses dutg nativ. Ils emprims dis al custava quest affar immens bler forza. Dapertut deva el cunter e smatgava ses cuirass, cuntinuadamain sa chavistrava ina chomma en l’autra. Da temp en temp funcziunavi però meglier, pertge che tut pon ins emprender, sch’ins be vul.

Cura ch’el era segir da sia chaussa, è el sa mess davant sia famiglia ed ha ditg: «Uss guardai ina giada tiers a mai!»

Ed el ha fatg in grondius pitschen gir davant els.

«Figl», ha sia mamma cumenzà qua a bragir, «es ti uss dal tut confus? Ve tuttina tar tatez – va uschia, sco quai che tes bab e tia mamma han mussà a tai. Va sco tes frars ch’han tuts gugent tai.»

Ses frars dentant han be ris ora el. Ses bab ha guardà ina pulit’urella sever sin el ed ha lura ditg: «Finì cun questas capriolas. Sche ti vuls restar tar nus, va sco tut ils giombers. Enavos! Sche ti vul dentant viver tenor tes chau – il dutg è grond – va davent e na returna mai pli enavos tar nus!»

Il brav giuven giomber aveva bain gugent ils ses, era dentant uschè segir d’agir gist ch’el n’aveva insumma nagins dubis. El ha embratschà sia mamma, ha dà adia a ses bab ed a ses frars ed è sa mess sin via ora en il mund. Cura ch’el è sa cruschà cun ina gruppa da rustgs, ha el procurà per grond stgandel. Els eran sa tschentads sut la feglia d’ina gilgia d’aua per tegnair lur baterlada sco bunas cumars. «Uss va il mund davantdavos», ha in gross rustg ditg, «guardai be quest giuven giomber! Vus stuais bain dar raschun a mai!»

«Gea, i na dat insumma nagin respect pli», ha in auter ditg.

«Pfui, pfui», ha in terz ditg.

Il giuven giomber dentant n’ha betg sa laschà inquietar ed ha cuntinuà sia via a dretg ora. Tuttenina ha el udì ch’in vegl giomber ch’el aveva gist passà al ha clamà. Quel guardava ora uschè melancolic e seseva tut sulet sin in crap. «Bun di», ha ditg il giuven giomber.

Il vegl al ha contemplà ditg ed ha la finala ditg: «Tge crais ti tge chaussa grondiusa che ti fas qua? Cura che jau era anc giuven, vuleva jau er mussar als giombers da chaminar enavant. Guarda be tge che quai ha purtà a mai! – Jau stoss viver tut sulet ed ils carstgauns sa murdessan pli gugent giu la lieunga avant che drizzar in pled a mai. – Taidla sin mai, uschè ditg ch’igl è anc temp! Ta cuntenta e viva sco ils auters! In bel di vegns ti ad esser cuntent per mes cussegl!»

Il giuven giomber na saveva betg tge respunder ed è restà mit. Ma en l’intern pensava el: «Jau hai bain raschun! Jau hai raschun!» E suenter ch’el aveva salidà curtaschaivlamain il vegl, ha el cuntinuà losch ses viadi.

Schebain el vegn lunsch? Schebain el ha fortuna? Schebain el metta en urden tut las chaussas tortas da quest mund?

Nus na savain betg, perquai ch’el marscha anc adina cun il medem curaschi e cun la medema franchezza sco l’emprim di. Nus al pudain sulettamain giavischar da tut cor bun viadi.

Georg Harrys

L’eco vivent

In ritg gentilum glorifitgava d’in cuntin las bleras bellezzas da ses bain rural e sa fascheva nunditg da grond envers ses amis. Ina giada ha el raquintà ad els ch’i saja d’udir en ses curtin in eco sco quai ch’i na dettia betg in auter sin quest mund.

In curt temp pli tard èn pliras damas e plirs signurs s’annunziads. Els vulevan udir l’auter di quest grondius eco. Il barun ha clamà ses ortulan.

«Martin», ha el ditg, «pos ti far là davos en curtin in eco?»

«Pertge betg, buntadaivel signur? Quai è ina piculezza.»

«Bun, lascha udir: Sche jau clom. ‹He, Martin, es ti qua?› Tge respundas ti lura?»

«Lura respund jau: ‹He, Martin, es ti qua?›»

«En urden!»

La proxima damaun èn ils giasts arrivads.

«Vus vegnis ad esser surprais», ha il barun ditg. «In eco che repeta l’entira frasa, navaira, quai n’avais vus mai udì?»

Bainprest ha el dà in segn a l’ortulan zuppà davos la saiv viva ed ha clamà dad aut: «He, Martin, es ti qua?»

E Martin ha respundì: «Dieu pertgiria, gea! Gia dapi duas uras, buntadaivel signur.»

Michael Ende

Atgnamain

En nossa famiglia ha mintga member, davent dal pli vegl enfin il pli giuven, la medema pitschna flaivlezza: il leger. Strusch in da nus è insacura da persvader da metter davent ses cudesch per in mument per far in’autra chaussa urgenta. Quai na vul betg dir che quella chaussa urgenta na vegn insumma betg fatga. Nus chattain be ch’i n’è tuttavia betg necessari da desister dal leger pervi da quai. Ins po numnadamain fitg bain far las inas chaussas ed a medem temp betg laschar las autras, navaira? Jau lasch valair ch’i capita qua tras inqual giada quel u l’auter pitschen sbagl – ma tge emporta quai?

Il tat sesa, mettain il cas, en ina cumadaivla sutga cun ureglias, fima sia pipa e tegna in cudesch enta maun. El legia. Suenter in’urella pitga el ora sia pipa en il tschendrer che sa chatta sin la maisa davant el. Quai vul dir, atgnamain n’è quai betg ses vair tschendrer, mabain plitost in vasch da flurs. Tras il tun sa regorda il tat ch’el avess gia daditg gì da prender sia medischina da la tuss. Pia tschiffa el il vasch da flurs e baiva ora quel. «Hm, hm», marmugna el, «il café è oz spezialmain stgir – ma deplorablamain fraid.»

La tatta sesa, mettain il cas, en l’auter chantun da la stanza sin canapé. Ella porta egliers e sbatta cun sias stgainas. Sin sia schanuglia è in gross cudesch en il qual ella legia. Ella fa chaltschiel e fa chaltschiel – tge fa ella bain? In chaltschiel natiralmain. Quai vul dir, atgnamain n’è quai betg in vair chaltschiel, mabain plitost ina sort serp giganta da launa che sa storscha gia sin il palantschieu da l’entira stanza. Durant che la tatta sfeglia, guarda ella curtamain sur l’ur da ses egliers sin quest utschac e marmugna: «Qua hai, sco ch’i para, puspè ina giada brischà tar nus. Ils pumpiers na duessan tuttina betg laschar enturn tar nus lur uder.»

Il bab è purtretist. El stat, mettain il cas, en ses atelier davant ina taila e malegia il purtret d’ina nobla, ritga dama. Quella dama sesa davant el sin in postament, porta in charin chapè da flurs sin ses chau e sin sia schanuglia ses mops. Il bab malegia cun in maun, pertge ch’en l’auter tegna el in cudesch en il qual el legia. Cura ch’il purtret è finalmain a fin, s’auza la nobla e ritga dama e s’avischina plain mirveglias per admirar ses agen purtret. Il maletg è vegnì fitg bel. Quai vul dir, atgnamain èsi forsa in zichel curius, pertge ch’il bab ha malegià a la dama cun chapè da flurs la fatscha dal mops ed al mops sin sia schanuglia la fatscha da la dama. Pervi da quai è la dama ida davent en disfavur, senza cumprar quest bel purtret. «Ma bain», di il bab contristà, «fatg belbel n’è quai forsa betg propi – dentant fitg sumegliant.»

La mamma stat, mettain il cas, en cuschina e fa il gentar. Per fortuna ha ella emblidà da tschentar en la flomma da gas sut las padellas, uschiglio fiss la tschavera forsa gia in zichel naira. Enta maun tegna ella numnadamain in cudesch, en il qual ella legia. En l’auter maun tegna ella ina palutta, cun la quala ella truscha e truscha. Quai vul dir, atgnamain n’è quai betg propi ina vaira palutta, mabain plitost in termometer da fevra. Suenter in’urella tegn ella quel vi da l’ureglia e di scurlattond il chau: «Quai sa retarda puspè per in’ura. Uschia na vegn jau mai a la fin ad uras.»

La sora gronda (ella è quattordesch) sesa, mettain il cas, ordadora sin la prada tar il telefon e tegna spanegiada il receptur a l’ureglia. Telefons èn gea enconuschentamain vegnids inventads aposta per soras da quattordesch onns, pertge che senza il receptur a l’ureglia, stuessan tut las soras da quattordesch onns da l’entir mund murir vi da mancanza da novitads, uschè tschert sco sfunsaders senza apparat da respiraziun vi da mancanza d’aria. Nossa sora da quattordesch onns dentant ha ultra da quai anc in cudesch enta maun, en il qual ella legia. Tuttina auda ella natiralmain fitg bain tge interessantas chaussas che sia amia ha da raquintar ad ella. Quai vul dir, atgnamain n’auda ella forsa tuttina betg uschè exact, perquai ch’ella n’ha numnadamain gnanc cumponì in numer. Var duas uras pli tard dumonda ella la finala a l’ur: «Di ina giada, tgi è atgnamain quest tüt-tüt dal qual ti discurras trasora?»

Il frar pitschen (el ha diesch onns) sa chatta, mettain il cas, sin via a scola. Natiralmain ha er el in cudesch enta maun e legia, pertge tge meglier che quai pudess el uschiglio far durant quest lung viadi cun tram? Il tram ballucca e rampluna e va si e giu e na vegn puspè betg propi giu dal flatg. Quai vul dir, atgnamain n’è quai betg propi il vair tram, mabain plitost l’ascensur da nossa chasa, or dal qual il pitschen frar ha emblidà da sortir. Cura ch’el n’è suenter intginas uras anc adina betg arrivà a la fermada davant la scola, marmugna el plain quitads: «Franc na vegn il scolast puspè betg a crair a mai ch’i n’è betg mia culpa sche jau vegn adina memia tard.»

Il pli giuven member da la famiglia, il pop, giascha, mettain il cas, en ses chanastret. Natiralmain legia en nossa famiglia er gia il pop. El ha sco tut ils auters in cudesch enta maun, mo che quel è pli pitschen e pli lev ch’ils cudeschs dals pli vegls, in cudesch da pops damai. En l’auter maun tegna el ses gutter, pertge che ses pensum, ch’el prenda fitg serius, è da mangiar bain ch’el vegnia grond e ferm e possia prest leger pli gronds e gross cudeschs. Atgnamain n’è quai dentant betg ses vair gutter, il qual el tegna enta maun, mabain plitost in grond butschin da tinta. Ed el na baiva er betg or da quel, mabain sponda mintgatant in dagut sin ses chau. Quai n’al disturba betg pli fitg, sulettamain cura ch’in gross dagut è daguttà sin la pagina nua ch’el era londervi da leger, cumenza el tuttenina a sbragir e cloma (ed jau sper che nagin vegn a dubitar che noss pop che legia, sa sa chapescha er tschantschar senza menda): «Insatgi duai far glisch, i vegn tut uschè stgir!»

Noss giat ha, sco tut ils giats, l’incumbensa da pigliar mieurs. Ses mastergn è tut per el, pervi da quai sesa el savens uras a la lunga, mettain il cas, davant ina fora da mieurs a sanestra davos en stanza, sper la stgaffa da vestgadira. Natiralmain ha er el in pitschen cudesch en las toppas, pertge che tge meglier duess el far auter che leger, durant quest lung temp da star a la guetta. (E tgi che crai ch’in giat sa leger, na duai betg sa smirvegliar ch’el sa er tschantschar.) El sesa pia, sco gia ditg, davant la fora da mieurs. Quai vul dir, atgnamain n’è quai betg ina vaira fora da mieurs. Durant ch’el legia, han las mieurs numnadamain simplamain vulvì enturn el e stuschà el in tochet plinenvi, ed uss sesa el davant la bischla da contact. Suenter in’urella ha el ina giada fitgà viaden cun sias griflas ed il fieu sbrinzla or da la cua ad el. «Aua!», miaula el spaventà, «quest cudesch è propi plain tensiun!»

Nossa raunetta verda sesa, mettain il cas, en ses vaider da raunettas. Ella ha in’impurtanta funcziun, ella duai numnadamain preannunziar l’aura cun raiver da sia stgala si ubain giu. Ella ademplescha conscienziusamain sia funcziun, permess ch’ella na legia betg gist, pertge ch’i sa chapescha entant bain da sez ch’er la raunetta verda posseda tar nus in cudesch en grondezza d’ina marca postala ed impermeabel. (Da quai ch’ina raunetta verda che legia tschantscha era, na perdain nus uss gnanc pli in sulet pled.) Uss è la chaussa deplorablamain quella ch’ella legia atgnamain d’in cuntin e na deditgescha uschia betg l’attenziun necessaria a sia professiun principala. Mintgatant dentant vegn ella tuttenina surprendida da sia nauscha conscienza, ed ella sa regorda da ses duair. Per demonstrar sia buna veglia, cumenza ella tuttenina a currer da stgala si e fa prescha, adina cun il cudesch en ses maun umid. Ubain ch’ella va gist uschè da prescha e senza motiv da stgala giu. Quai vul dir, atgnamain na passa ella betg engiu stgalim per stgalim, mabain passa en il vid e cupitga giu da l’entira stgala cun grond fracass. «Sche jau chapesch endretg mamezza», quachegia ella e sfruscha sia stgaina verda, «dat quai bain prest in pegiurament andetg da l’aura.»

Il sulet en nossa famiglia che na legia betg, è precis il magliacudeschs che, schain nus ina giada, abitescha en l’otgavel volum dal grond lexicon da Brockhaus. Na, el na legia betg. El contempla ils cudeschs sulettamain sut l’aspect dal mangiar. Pervi da quai ha ses parairi sur da ‹bun› ubain ‹nausch gust›, almain en quel reguard, betg gronda valur, e nus auters na contemplain er betg el sco member cumplain da la famiglia.

Forsa dumonda uss insatgi, en tge relaziun da parentella che jau sez stun tar ils ulteriurs members da la famiglia. Jau stoss laschar valair che jau na sun betg propi en il cler sur da quai. Quai vul dir, atgnamain n’enconuscha jau insumma betg quella glieud, e ditg tranter nus, na crai jau strusch ch’i dat vairamain quels. Eventualmain è quell’entira istorgia che jau hai raquintà qua be vegnida uschia sco quai ch’ella è vegnida, perquai che jau hai a medem temp dal metter en scrit anc in cudesch davant mai, en il qual jau legel.

Ed uss poss jau sulettamain anc cussegliar a vus, da far il medem. Quai vul dir, atgnamain faschais vus gea schont quai, pertge che uschiglio n’avessas vus gnanc legì tut quai. Damai, stai quiets e laschai leger vinavant er mai!

Margret Rettich

In’istorgia curta

Ina saira era in um stà magari ditg en l’ustaria. Cura ch’el è finalmain sa mess sin via per ir a chasa, eri stgira notg ordadora. Per ch’el na giaja betg a perder, ha el emprestà in fist da l’ustier. Sia via manava numnadamain sur ina punt fitg fitg stretga. Dad omaduas varts da la punt gievi en la profunditad, milli meters ubain forsa er in pau pli pauc.

Cun mintga pass palpava l’um cun il fist davant el. Qua è el stgarpitschà sur in crap ed è crudà per lung. Tut ils oss al faschevan mal. El è puspè vegnì en pe, ma il fist era davent. El ha stuì tschertgar ditg avant ch’el ha puspè gì enta maun il fist. Lura è el chaminà vinavant, stumplond cun il fist a sanestra – nagut.

El ha stumplà cun il fist a dretga – medemamain nagut.

Aha, ha el pensà, jau sun gia sin la punt. El ha cuntinuà da palpar per betg perder la direcziun. Qua ha el danovamain stumplà en il vid.

Per l’amur da Dieu, ha l’um pensà, la punt sto esser sballunada!

Svelt è el sa vulvì, pertge ch’el vuleva ir enavos. Puspè ha el stumplà cun il fist en il vid.

Nua sun jau? ha l’um pensà. El ha furitgà cun il fist ina giada enturn el. Nagut, dapertut nagut.

Il mund è ì sutsura, ed jau stun sin il sulet toc terra, ha l’um pensà. Senza sa muventar è el stà là, enfin ch’igl ha cumenzà a vegnir cler. Qua ha el vis sper el l’ustaria, davant el la via, davos el la punt e betg lunsch davent da là sia chasa. El ha er vis ch’el aveva enta maun be in toc dal fist. Il fist era rut giu.

Jürg Schubiger

Co ch’ins chatta in agid

Ina mattatscha chaminava sur la terra radunda. Ella duvrava exnum in agid, quai mancava ad ella ed ella era anc pitschna. Però danunder prender e betg engular? La mattetta avess schizunt engulà l’agid, sch’ella avess be savì nua.

Qua ha ella entupà en il guaud il luf selvadi. Ella di: «Char luf selvadi, jau dovrel exnum in agid.»

«Pertge dovras quel, mattatscha?», dumonda il luf.

«Quai pon ins adina duvrar», respunda la mattatscha, «per exempel sch’ins va a perder sin quest mund.»

«Schia», ha il luf ditg. «Nua vuls ti damai ir?»

«Dapertut enturn!», ha la mattatscha clamà.

Il luf ha tussì. «Dapertut – quai è lev da chattar e lev da manchentar. Ultra da quai has ti be duas chommas. Quai vegn grev.»

La mattatscha dumonda: «Tge duai jau far?»

«Spetga be», ha il luf ditg. «Jau n’hai bain nagin agid, ma il ferm taur guarda ora per mai sco insatgi che posseda in.»

Els èn damai chaminads ensemen tar il taur sin la prada. Là ha il luf tschantschà: «Char taur ferm, questa mattatscha basegna in agid. Has ti in?»

«Per tge dovra la mattatscha uschia insatge?», ha il taur dumandà.

«Quai pon ins adina duvrar», ha il luf respundì, «per exempel sch’ins è ì a perder sin quest mund.» E la mattatscha ha agiuntà: «E sch’il guaud brischa.»

«Vus avais raschun», ha il taur ditg. «Jau n’hai dentant er betg insatge uschia, ma jau poss forsa esser nizzaivel a vus cun la tschertga. Sch’i dat in agid, lura sa la gronda dunna dapli sur da quai.»

Els èn chaminads en trais tar la dunna ch’abitava sin la muntogna. «Chara dunna», ha il taur tschantschà, «la mattatscha tschertga in agid. Has ti in?»

«Dovra la mattatscha in agid perquai ch’ella è anc pitschna?», ha la dunna dumandà.

«Gea, pervi da quai», ha il taur ditg, «ma er uschiglio. Uschia insatge è nizzaivel, sch’ins va a perder sin quest mund ubain sch’il guaud brischa.»

E la mattatscha ha agiuntà: «E sch’il flum surpassa la riva.»

«Quai è correct», ha la dunna ditg, «ins dovra in agid. Ma er jau n’hai nagin, betg in sulet.»

Alura è in urizi vegnì sur la muntogna nua ch’els eran. I chamegiava e ramplunava terribel dad aut.

«Sch’in chametg dess uss en quest mument fieu al guaud, luf selvadi, ferm taur e gronda dunna», ha la mattatscha ditg, «ubain sche la plievgia purtass davent nus – tge lura?»

Tuts ponderavan tge ch’i fiss lura da far, ed els avevan tema. Els stevan datiers in da l’auter durant che la plievgia crudava schuschurond giu dal tschiel.

Igl urizi è passà sperasvi ed il sulegl è puspè cumparì.

Il luf sa scurlattava, la dunna sautava, la mattatscha ha tratg ora la vestgadira bletscha ed ha pendì quella vi da la corna dal taur per laschar sientar. Tuts quatter vapuravan en il chaud dal suentermezdi.

Avant ch’els èn ids in ord l’auter ha il taur dumandà: «Cura ans scuntrain nus puspè?»

«E nua?», ha il luf dumandà.

«En in mais, sin questa muntogna», ha la dunna proponì.

La mattatscha ha ditg: «Ubain en in’emna, sch’insatgi da nus dovra gia lura in agid.»

«Pervi da mai na sto nagin duvrar insatge», ha il taur declerà. «Jau sun gist damaun puspè da la partida!»

Ina legenda da l’India

Regalar

In pur cun in satg plain furment si dies entaupa il char Dieu.

«Regala a mai il furment!», supplitgescha Dieu. Qua elegia il pur il pli pitschen graun da furment e tanscha quel al Dieu.

Quel transmida il graun da furment en aur e dat enavos quai ad el.

Uss sa vilenta il pur ch’el n’ha betg regalà l’entir satg.

Erwin Moser

L’istorgia dal bau da laina

En ina trav d’ina tetgaglia vivevan ina giada tschintg baus da laina. Lur vita consistiva da ruier, ruier ed anc ina giada ruier. Cura ch’els na ruievan betg, durmivan els e quai era gia tut. Er ils geniturs dals tschintg baus da laina avevan gia exequì lur lavur da ruier en questa trav e medemamain lur tats ed er basats e basattas. Er ils geniturs dals basats e da las basattas e lur tats avevan gia ruis en quella trav. Basta, tut ils antenats dals tschintg baus n’avevan fatg nagut auter che ruier foras en la trav ed els pudevan sa nutrir stupentamain uschia. Ins po dentant s’imaginar che la vita da quels baus da laina n’era betg particularmain interessanta. Er areguard la chaussa dal gust na marschava betg bler; igl era gea adina la medema trav en la quala els ruievan. Ma bain, qua e là fruntava in dals baus da laina sin in’avaina setga da rascha e lura devi per curt temp ina midada sin la carta da tratgas. Uschia insatge capitava dentant fitg darar. In bel di, cura ch’ils tschintg baus da laina sesevan ensemen en ina pausa da ruier, han els discurrì co ch’il mund possia guardar ora ordaifer la trav.

«Jau sai schizunt la via che maina or da la trav!», ha il vegl dals tschintg baus ditg. «Ina furmicla che jau hai ina giada scuntrà en in suler ha declerà precis la via a mai.»

«Ah tge», ha in auter bau ditg, «tenor mia vista na datti insumma nagin auter mund che quel qua. Quai èn tuttina tut fantastarias. Il mund consista oramai or da lain, quai è la realitad da la vita, mes char, sche quai ta plascha u betg!»

In auter bau da laina ha ditg: «Ma bain, eventualmain datti tuttina anc insatge auter che lain, quai na vuless jau betg snegar. Jau as di dentant: Na ponderai gea betg memia bler vi da quai! Quai po daventar fitg privlus. Tgi sa gia tge che sa chatta propi ordaifer il lain? Nagin bau po savair quai!»

Il quart bau ha ditg: «Mai n’interessescha quai insumma betg. Uschè ditg che jau poss mangiar il venter plain è bain tut en urden, u betg?»

Il tschintgavel bau da laina ha tadlà cun grond interess. El aveva gia pensà bler londervi, co che quai pudess pomai guardar or ordaifer la trav. «Tgi sa?», ha el ditg uss. «Forsa datti anc autras sorts da lain. Quai pudess bain esser pussibel? Forsa mangiain nus il lain da la mendra qualitad ch’i dat e na savain betg quai. Forsa datti fitg datiers lain dultsch ubain tge sai jau tge?»

Ils auters baus da laina dentant han be ris ora el. «Uschia in spinochel!», han els ditg ed il bau vegl ha ditg da quai beffegiant: «Sche ti es uschè mirveglius sche va pia a vesair quest auter mund! La via anora è fitg simpla: Ti dovras adina be ruier en direcziun sid. Quai m’ha la furmicla ditg. Damai, nagin na tegna enavos tai!» Ed ils auters baus han puspè ris. Il tschintgavel bau dentant ha ditg: «Vus na stuais insumma betg rir uschia! Jau ristg quai! Pervi da mai pudais vus far miffa qua!» E davent da quell’ura ha el be pli ruis en direcziun sid. El era a la lavur cun gronda premura ed en sia fantasia s’imaginava el in mund grondius. El era persvas ch’in vair paradis da baus da laina spetgia sin el a la fin da sia via.

Tge ch’il bau da laina na saveva dentant betg, era ch’il bau vegl aveva tramess el en la faussa direcziun, ord spir nauschezza. La furmicla aveva numnadamain ditg «vest» empè da «sid», ed uschia ruieva el en la faussa direcziun, adina per lung da la trav. El n’è mai pli vegnì or da la trav. Suenter sis onns da lavur nuninterrutta ha il bau da lain sentì ch’el vegniva fitg flaivel e ch’el stoppia prest murir.

Uss stoss jau murir e n’hai betg cuntanschì mia finamira, ha el pensà. Avant ch’el ha serrà ils egls ha el anc ditg: «Ma tuttina, empruvà hai jau!», ed el guardava ora fitg cuntent.

Johann Wilhelm Wolf

Far l’aura

Igl era ina giada in pur che pensava, sch’il bun Dieu laschass far el l’aura, faschess el bler meglier quai.

Ad el parevi che Dieu n’haja betg bler idea da l’agricultura.

Qua è il bun Dieu cumparì ad el ed ha ditg: «Jau ta vi dar enta maun l’aura per in onn, cunquai che ti pensas che jau na chapeschia nagut da quai. Ti pos giavischar plievgia e tut quai che ti vuls.»

Il stupid pur era cuntent ed ha immediat giavischà sulegl, ed il sulegl è cumparì. Alura ha el giavischà plievgia, e la plievgia è er cumparida, ed uschia è quai ì l’entir onn. Ses graun creschiva er enorm ad aut; igl era in plaschair da vesair, quant aut che las spias stevan ed il pur ha ditg a sasez: «Uss po il bun Dieu guardar co ch’ins fa l’aura.» Cura che la racolta è s’avischinada, eran dentant tut las spias vidas; il pur aveva be strom.

Qua è Dieu vegnì ed ha dumandà: «Alura, co marschi?»

«Mal», ha il pur ditg.

«Ti has bain retschavì tut tenor giavisch», ha il char Dieu replitgà.

«Gea», ha il pur ditg, «sulegl e plievgia, e tuttina n’èsi nagut cun il graun. Jau na chapesch betg quai.»

«Quai è gist», ha il char Dieu respundì, «ti has oramai emblidà il vent che sufla il pollen da spia tar spia, e perquai n’èsi daventà nagut or da tia semenza. Perquai lascha en l’avegnir puspè disponer ed ordinar mai! Jau sai co ch’igl è il meglier.»

Jürg Schubiger

L’istorgia da las istorgias ch’i na dat anc betg

L’istorgia da quest um che cumprava quels cudeschs che savuravan il meglier, n’è anc betg raquintada. E quai è be ina da las bleras istorgias ch’i na dat anc betg. Vitiers vegnan anc tut las istorgias che ston anc ina giada vegnir raquintadas.

L’istorgia dal portg selvadi, dal portget da mar e dal purschè da spargn

L’istorgia dal cign ardent

L’istorgia da la mattatscha mita ch’è vegnida ina chantadura

L’istorgia dal mat mit ch’è restà mit

L’istorgia dal pli spess spessom

L’istorgia da tai

L’istorgia da la valisch navada en

L’istorgia da la fora-clav en l’isch tut avert

L’istorgia da l’isch sin il qual i steva scrit: ‹Per plaschair entrar e prest puspè partir›

L’istorgia da la flauta da chauns

L’istorgia da l’emprim um ch’ha ditg al segund um durant ch’il terz um e s’avischinà plain mirveglias: «Jau hai avunda da quella stupida istorgia.»

L’istorgia dal segund um ch’ha ditg a l’emprim um durant ch’il terz um è ì davent trumpà: «L’istorgia è stupida, gea, ma vaira.»

L’istorgia vaira

L’istorgia vaira e bella

L’istorgia lungurusa

L’istorgia da l’ampuauna naira, da l’ampuauna e da l’izun

L’istorgia da la moto che na vuleva betg esser ina moto, mabain per exempel ina prada

L’istorgia da la prada

L’istorgia dal mat che na vuleva betg esser in mat, mabain per exempel ina mattatscha

L’istorgia dal telefon che scumbiglia il da 1 cun il da 7, il da 6 cun il da 9 ed il 5 cun il da 3 e vinavant nagut

L’istorgia da la chamischa da crap

L’istorgia da las chautschas

L’istorgia d’autra vestgadira

L’istorgia da la furtgetta ch’ha ditg al cuntè: «Char cuntè!» (Dapli n’era betg da chapir, perquai ch’ils plats clapragnavan.)

L’istorgia dal mat che, tuttenina ina notg…

L’istorgia da la lieur en la pasteta

L’istorgia dal mat ch’ha tuttenina udì ina notg sper ses letg ina starnidada

L’istorgia da la vulp maliziusa ch’è emigrada cun il nausch luf, cun il ferm urs, cun il chavriel timid, cun la svelta mustaila, cun la lieur temusa, cun la tupp’auca, cun il losch pavun, cun il nobel chaval, cun l’asen stinà, cun la brava vatga, cun il bov selvadi, cun la tgutga chaura, cun il fidaivel chaun, cun il pesch mit, cun la faussa serp, cun la diligenta furmicla, cun il pasler insolent, cun la giazla da lader e cun la loscha evla en il Canada u forsa anc pli lunsch davent

Paul Maar

Ans raquintain in’istorgia

Michael ed Anne èn sulets a chasa. Els giaschan en letg, igl è notg. Ils geniturs èn ids a kino.

Anne: Michael! Mi-cha-el!

Michael: (dormulent) Uss dorma tuttina ina giada. Igl è gia pulit tard!

Anne: Jau na sai dentant betg durmir. – Crais ti ch’i dura anc ditg?

Michael: Tge?

Anne: Enfin ch’els returnan a chasa dal kino.

Michael: (in zichel malpazient) Gea, anc ditg! (curta quietezza)

Anne: Michael! Mi-cha-el!

Michael: Tge èsi gia puspè?

Anne: Tschantscha tuttina anc in zichel cun mai! (nagina resposta)

Anne: (bunamain smanatschant) Uschiglio hai jau tema!

Michael: Jau na poss tuttina betg tschantschar e tschantschar trasora.

Anne: Raquinta insatge a mai.

Michael: Tge lura?

Anne: In’istorgia.

Michael: Jau sun memia stanchel. Jau na poss uss betg pli envidar la lampa, ed jau na poss er betg pli ir per in cudesch.

Anne: Na, betg leger avant. Be raquintar insatge. In’istorgia. X insatge.

Michael: Bun pia! (pausa)

Anne: Ti raquintas gea nagut!

Michael: Jau stoss l’emprim ponderar. Jau na sai tuttina betg simplamain raquintar uschia. Jau stoss l’emprim inventar insatge…

 Damai: Igl era ina giada dus uffants, quels abitavan fitg fitg profund en il guaud.

Anne: Fitg bel.

Michael: Lur bab era in pover, pover taglialaina, e la mamma era… äh…

Anne: Secretaria!

Michael: E la mamma era ina povra, povra secretaria. In bel di ha il bab ditg als uffants: «Jau stoss laschar vus oz sulets. Jau stoss ir en la citad, a vender mia laina.» E la mamma…

Anne: …è ida a kino!

Michael: …e la mamma va a kino! Ils geniturs èn ids ed han laschà ils dus uffants tut sulets en chasa. Ils uffants sesevan a chasa ed…

Anne: …ed avevan tema!

Michael: Pertge han els dus lura gì tema?

Anne: Perquai ch’i vegn mintgatant uschè cler en chombra, e lura èsi puspè stgir!

Michael: Il grond dals dus uffants n’aveva betg uschè bler tema. E cura ch’igl è puspè ina giada vegnì cler en chombra, ha el guardà or da fanestra. E tge ha el vis ordadora?

Anne: Ina nauscha stria ha glischà viaden cun sia lampa da maun.

Michael: Ma bain, ha il grond uffant pensà, tge vul damai la stria cun sia lampa da maun qua ordadora? E cura ch’el ha guardà fitg bain, ha el vesì ch’i n’era gnanc ina stria!

Anne: Tge lura?

Michael: In auto è charrà sperasvi ordadora. E cura ch’ils reflecturs han sclerì cunter la chasa, è in zichel glisch vegnida en dals barcuns, ed en chombra tar ils uffants eri cler. E cura ch’igl auto è passà, èsi puspè vegnì stgir.

Anne: (fitg levgiada) Ah uschia!

Michael: E cura ch’ils uffants han remartgà quai, n’avevan els betg pli tema ed èn sa durmentads.

Anne: Na!

Michael: Pertge betg?

Anne: Perquai ch’igl ha adina spluntà talmain ordadora.

Michael: Spluntà?

Anne: Gea!

Michael: E tgi ha adina spluntà là dadora?

Anne: In nausch um ubain in lader!

Michael: Il grond dals uffants ha vulì stgatschar il lader. El è ì fitg fitg bufatg tar la fanestra ed ha guardà ora dascus. E tge ha el vis?

Anne: (tementada) Il lader!

Michael: Betg fastiz!

Anne: Tge lura?

Michael: Dadora ha il vent buffà. Ed il grond rom da la planta sper la chasa ha adina pitgà cunter ils barcuns da la stiva: tac, tac, tac, tac… E cura ch’il grond uffant ha vis quai, ha el savì ch’els na stoppian betg pli avair tema. El ha dumandà il pitschen uffant: «Has ti anc adina tema?» Ed il pitschen uffant ha ditg:

Anne: (tut dormulenta) Buna notg.

Michael: Il grond uffant ha anc ina giada dumandà: «Has ti anc tema?» (Anne è sa durmentada, i na vegn nagina resposta pli.)

Michael: Il pitschen uffant n’ha dà nagina resposta, perquai ch’el era sa durmentà. Qua è il grond uffant sa mess sin la vart…(Il letg ha tgulà in zichel, la cuverta dal letg ha smuschignà.)…e lura…(Michael susda)…lura è el er sa durmentà. (profundas fladadas)

Dane Zajc

La chasa sgulanta

Chasas grischas abiteschan en la citad. Ellas guardan brut, ed er uschiglio è da vesair nagut amiaivel, nagin verd, nagina flur lunsch enturn.

En las chasas abiteschan creschids ed uffants. En l’intern da las chasas stattan gronds letgs per ils gronds e letgs d’uffants per ils uffants.

Per ils ursets na datti nagins letgs, quels dorman cun seser.

Ina da las chasas è autra che las autras. Ella ha lungurella en la citad grischa. In bel di decida ella da partir. Anc la medema notg sgola ella davent, cumprais ils uffants en lur letgs, l’urset ed il maletg vi da la paraid. Ella sgola e sgola. Sutvart èn pradas verdas e vias alvas, ina giada era ina chasa ch’abitescha per ella suletta en il verd. Finalmain arriva nossa chasa sgulanta en ina cuntrada, nua ch’i dat be flurs e plantas e n’insumma naginas chasas pli. Là è ella sa tschentada. E perquai ch’ella è sgulada fitg lunsch, sa durmenta ella gist.

Persuenter sa dasdan ils uffants, sa ruschnan or da lur letgs e sa smirveglian dals flatgs da glisch ch’il sulegl malegia sin il palantschieu. Els van ora sin il balcun, guardan enturn e cloman: nua essan nus? Lura piglian els in l’auter per ils mauns, chaminan ora en il sulegl, en il verd, exploreschan la nova terra.

Pli tard inventan els gieus, giran enturn sut las plantas e fan termagls enfin ch’els èn stanchels. Cura ch’els sa mettan sin la prada, sentan els ch’i vegn saira. Lura vegnan els pensivs. Sch’els sa dasdan uss damaun puspè en la citad nua ch’i dat be chasas grischas?

Lura han els in’idea. Els cumenzan a racoglier pitschnas plantas ed autras flurs e portan bratscha plaina da verd en chasa, enfin che tut las stanzas, fanestras e balcuns èn plain da quai. La chasa vegn verda!

Lura sa dasda la chasa e decida da sgular a chasa en sia citad. Ella s’auza e porta uffants e plantas viaden en la saira.

Cura ch’els èn sur la citad, nua che las chasas grischas guardan uschè brut tras lur fanestras, cumenzan ils uffants a bittar giu las flurs. I plova plantas dal tschiel! Prest èn vias, straduns e plazs cuverts dal verd. Lura sa tschenta la chasa en sia via, là nua ch’ella steva pli baud.

Cura che la citad è sa dasdada la damaun, han tut ils babs e tats, mammas e tattas, ondas ed augs, mats e mattatschas guardà enturn surstads. Lur citad è vegnida verda! I creschan tigls, paplas, culaischens, faus alvs, faus verds, pigns, lareschs – e flurs, dapertut flurs!

Dapi quel temp n’abiteschan betg mo chasas grischas en quella citad. Uss creschan là plantas e las chasas na guardan betg pli ora uschè brut, mabain legher ed amiaivel. Schizunt il sulegl resta mintga di sur las chasas, guarda giu e di: Tge allegra citad! Qua restass jau gugent, sche jau na stuess betg ir vinavant.

Indicaziuns bibliograficas

Div. autur(a)s. Istorgias curtas 3. Funtauna: www.lectura46rg.ch. Tut ils dretgs d’autur(a) / chasa editura resalvads. Ediziun epub: www.chattà.ch (2019).